เคเอสเควืดเป้า200ล.ลุยปั๊มเบี้ยปีนี้ชดเชย
เคเอสเค ประกันภัยหลุดเป้า 200 ล้าน เร่งทำยอดปีนี้ชดเชยเบี้ยคืน
23 ม.ค. 2556

เคเอสเค ประกันภัยหลุดเป้า 200 ล้าน เร่งทำยอดปีนี้ชดเชยเบี้ยคืน
นายยูจีน ฟง ประธานเจ้าหน้าที่บริหาร บริษัท เคเอสเค ประกันภัย (ประเทศไทย) เปิดเผยว่า ในปีที่ผ่านมาบริษัททำเบี้ยได้ประมาณ 800 ล้านบาท ต่ำกว่าเป้า 200 ล้านบาท จากที่ตั้งไว้อยู่ที่ 1,000 ล้านบาท ซึ่งเป็นผลมาจากงานบางส่วนที่ยังไม่สามารถปิดยอดขายได้และต้องตามงานต่อมาถึงปีนี้ โดยบริษัทตั้งเป้าทำเบี้ยปีนี้ให้ได้เพิ่มมากขึ้นและต้องมีอัตราเติบโตตัวเลขสองหลัก เพื่อมาชดเชยเบี้ยของปีที่ผ่านมา
ทั้งนี้ ตั้งเป้าเพิ่มสัดส่วนเบี้ยที่ไม่ใช่รถยนต์หรือนันมอเตอร์ให้เป็น 20% และเบี้ยรถยนต์ 80% เพื่อให้เกิดความสมดุล จากปีก่อนเบี้ยนันมอเตอร์อยู่ที่ 15% และเบี้ยรถยนต์อยู่ที่ 85% ซึ่งตลาดรถยนต์มือสองยังเป็นฐานที่สำคัญของบริษัทเมื่อมีสัดส่วนเกือบ 100% เนื่องจากช่องทางขายหลักมาจากตัวแทนหรือบริษัทนายหน้ามากกว่าโชว์รูมขายรถยนต์ที่เน้นขายรถป้ายแดงเป็นหลัก ขณะเดียวกันก็มีสัดส่วนเบี้ยต่ออายุรถอยู่ในเกณฑ์ที่ดี มีอัตราสูงถึง 70%
อย่างไรก็ตาม ตลอดทั้งปีนี้จะเดินหน้าสร้างแบรนด์หรือยี่ห้อเคเอสเคประกันภัยให้เป็นที่รู้จักในกลุ่มลูกค้ารายย่อยมากขึ้น หลังจากปีที่ผ่านมาได้ทำกับพันธมิตรคู่ค้าไม่ว่าจะเป็นอู่ นายหน้า และบริษัทนายหน้าไปแล้ว ซึ่งล่าสุดได้ร่วมกับตำรวจทางหลวงเพื่อเปิดตัวแคมเปญใส่ใจความปลอดภัย “สติ๊กเกอร์เตือนใจขับขี่ปลอดภัยกับเคเอสเค” ซึ่งถือเป็นโครงการนำร่องแรกในปีนี้